OBRAZLOŽITVENI MEMORANDUM

1. OZADJE PREDLOGA

Evropska komisija je na podlagi pooblastila Sveta z Islamsko republiko Mavretanijo izvedla pogajanja za obnovo Protokola k Sporazumu med Evropsko skupnostjo in Islamsko republiko Mavretanijo o partnerstvu v ribiškem sektorju. Na podlagi teh pogajanj je bil 26. julija 2012 parafiran novi protokol, ki se začasno uporablja od svojega podpisa 16. decembra 2012. Novi protokol zajema obdobje dveh let od tega datuma dalje.

Ribolovne možnosti, ki so bile Evropski uniji dodeljene v skladu z novim protokolom, so bile razdeljene med države članice na podlagi Uredbe Sveta (EU) št. 1259/2012 z dne 3. decembra 2012 o dodelitvi ribolovnih možnosti v skladu s Protokolom, ki določa ribolovne možnosti in finančni prispevek iz Sporazuma med Evropsko unijo in Islamsko republiko Mavretanijo o partnerstvu v ribiškem sektorju za dve leti, in o spremembi Uredbe (ES) št. 1801/2006[1].

Mešana komisija med Evropsko unijo in Mavretanijo, predvidena v členu 10 Sporazuma o partnerstvu v ribiškem sektorju, se je 19. in 20. februarja 2013 sestala v Parizu. Mešana komisija je v zapisniku z dne 20. februarja 2013 potrdila zahtevo Evropske unije, naj se zaradi ribolovnih načrtov Francije in tržnih strategij njene flote tri dovoljenja iz kategorije 6 prenesejo v kategorijo 5, in sicer v dogovoru z vsemi zadevnimi državami članicami.

Od tega srečanja dalje Protokol določa naslednje letne ribolovne možnosti za tuna:

– 25 plovil za ribolov tunov s potegalkami (v primerjavi z 22 plovili za ribolov tunov s potegalkami v predhodnem besedilu);

– 19 plovil za ribolov tunov z ribiškimi palicami ali parangali (v primerjavi z 22 plovili za ribolov tunov z ribiškimi palicami ali parangali v predhodnem besedilu).

Treba je torej ponovno opredeliti določitev in razdelitev ribolovnih možnosti v kategorijah 5 in 6. Zato je treba v Uredbi Sveta št. 1259/2012 spremeniti razdelitev teh ribolovnih možnosti.

Ob upoštevanju, da ta ponovna opredelitev zadeva le razdelitev ribolovnih možnosti, dodeljenih Franciji, in ne vpliva na interese drugih držav članic, da se na splošno ribolovne možnosti ne spremenijo, da se finančni prispevek Evropske unije ne spremeni in ker obstaja tveganje, da se Protokol premalo uporablja, je pomembno, da se ta dovoljenja nemudoma prenesejo. Zato mora imeti ta določba retroaktiven učinek od datuma podpisa zapisnika mešane komisije 20. februarja 2013.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi je bilo opravljeno pred sestankom mešane komisije. V okviru strokovnih srečanj so bila posvetovanja opravljena tudi s strokovnjaki držav članic. Med temi posvetovanji je bilo sklenjeno, da bi bilo te spremembe primerno uvesti v dogovoru z Mavretanijo. S tem se ribolovne možnosti za tuna na splošno ne spremenijo, zato vpliva na vir ni. Poleg tega to nima nobenega finančnega vpliva na finančni prispevek Evropske unije.

3. SKLEPNA UGOTOVITEV

Komisija na podlagi tega predlaga, da Svet sprejme to uredbo o spremembi Uredbe (EU) št. 1259/2012.

2013/0194 (NLE)

Predlog

UREDBA SVETA

o spremembi Uredbe (EU) št. 1259/2012 o dodelitvi ribolovnih možnosti, predvidenih v Sporazumu med Evropsko unijo in Islamsko republiko Mavretanijo o partnerstvu v ribiškem sektorju

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 30. novembra 2006 sprejel Uredbo (ES) št. 1801/2006 o sklenitvi Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju[2] (v nadaljnjem besedilu: sporazum o partnerstvu).

(2) Novi protokol določa ribolovne možnosti in finančni prispevek, predvidene v sporazumu o partnerstvu, ter se začasno uporablja od svojega podpisa 16. decembra 2012 v skladu s Sklepom Sveta št. 827/2012/EU[3]. Novi protokol določa ribolovne možnosti za plovila Evropske unije v vodah, ki so glede ribištva pod pristojnostjo Mavretanije. Ribolovne možnosti, ki so bile Evropski uniji dodeljene v skladu z novim protokolom, so bile razdeljene med države članice na podlagi Uredbe Sveta (EU) št. 1259/2012 z dne 3. decembra 2012 o dodelitvi ribolovnih možnosti v skladu s Protokolom, ki določa ribolovne možnosti in finančni prispevek iz Sporazuma med Evropsko unijo in Islamsko republiko Mavretanijo o partnerstvu v ribiškem sektorju za dve leti, in o spremembi Uredbe (ES) št. 1801/2006[4].

(3) Mešana komisija med Evropsko unijo in Mavretanijo iz člena 10 Sporazuma o partnerstvu se je sestala 19. in 20. februarja 2013. Obe strani sta se v skladu z zapisnikom mešane komisije med drugim dogovorili o ponovni opredelitvi razdelitve ribolovnih možnosti, predvidenih v novem protokolu, med kategoriji 5 (plovila za ribolov tunov s potegalkami) in 6 (plovila za ribolov tunov z ribiškimi palicami in plovila s površinskimi parangali).

Ta ponovna opredelitev zadeva le razdelitev ribolovnih možnosti, dodeljenih Franciji, in ne vpliva na interese drugih držav članic. Ribolovne možnosti se na splošno ne spremenijo. Finančni prispevek Evropske unije se ne spremeni. Poleg tega je pomembno, da se ta dovoljenja prenesejo nemudoma, saj se Protokol trenutno premalo uporablja. Ta uredba bi zato morala začeti veljati takoj po objavi in bi se morala uporabljati od 20. februarja 2013, datuma podpisa zapisnika mešane komisije in ponovne opredelitve ribolovnih možnosti –

SPREJEL NASLEDNJO UREDBO:

Člen 1

V členu 1(1) Uredbe (EU) št. 1259/2012 se točki (e) in (f) nadomestita z naslednjim:

„(e) Kategorija 5 – Plovila za ribolov tunov s potegalkami

Španija 17 dovoljenj

Francija 8 dovoljenj

(f) Kategorija 6 – Plovila za ribolov tunov z ribiškimi palicami in plovila s površinskimi parangali

Španija 18 dovoljenj

Francija 1 dovoljenje“

Člen 2

Ta uredba začne veljati dan po objavi v Uradnem listu Evropske unije.

Uporablja se od 20. februarja 2013.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Svet

Predsednik

[1] UL L 361, 31.12.2012, str. 87.

[2] UL L 343, 8.12.2006, str. 1.

[3] UL L 361, 31.12.2012, str. 10.

[4] UL L 361, 31.12.2012, str. 87.